钦定古今图书集成/明伦汇编/闺媛典/第341卷 > 木兰
## 钦定古今图书集成/明伦汇编/闺媛典/第341卷 > 木兰

按邹之麟《女侠传》：“木兰，陜人也。代父戍边十二年，人
不知其为女，归赋《戍边诗》一篇。君子曰：‘若木兰者，亦
壮而廉矣。使载之《列女传》，缇萦、曹娥将逊之蔡姬，当
低头愧汗，不敢比肩矣’。”

按《凤阳府志》：“隋木兰，魏氏，亳城东魏村人。隋恭帝时，
北方可汗多事，朝廷募兵，策书十二卷，且坐以名。木
兰以父当往而老羸，弟妹俱穉，即市鞍马，整甲胄，请
于父代戍。历十二年，身接十有八阵，树殊勋，人终不
知其女子。后凯还，天子嘉其功，除尚书，不受，恳奏省
觐。及还，释戎服，衣旧裳，同行者骇之，遂以事闻于朝”，
召赴阙，欲纳之宫中，曰：“臣无媲君之礼，以死拒之。”帝
惊悯，赠将军，谥孝烈。昔乡人岁以四月八日致祭，盖
孝烈生辰云。